Grootskaalse soektog ná moord op Klerksdorp-polisievrou(Foto: SA Polisie) Die polisie het ŉ reusesoektog van stapel gestuur na die moordenaar van ŉ polisiebeampte van Noordwes wie se liggaam Woensdagaand in haar huis gevind is. Sers. Martha Mamoitoyi Bouwer (41) se liggaam is Woensdag om 19:50 in haar huis in Kanana, net buite Klerksdorp, in ŉ bloedplas aangetref. “Die grusame ontdekking is gedoen nadat Bouwer se kollegas na haar gaan soek het toe sy die oggend nie vir werk opgedaag het nie,” het brig. Sabata Mokgwabone, polisiewoordvoerder, gesê. Die polisie moes die deur na die huis oopbreek. “Volgens voorlopige berigte is Bouwer moontlik die laaste keer saam met haar voormalige vriend gesien wat hulle minderjarige kind na ŉ tante geneem het wat glo aangesê is dat die slagoffer siek voel,” het Mokgwabone gesê. Bouwer, verbonde aan die Kanana-polisiestasie, se Toyota Corolla word steeds vermis. Noordwes se polisiehoof, lt.genl. Sello Kekana, het opdrag gegee dat die polisie se 72 uur lange aktiveringsplan in werking gestel word om na Bouwer se moordenaar te soek. Hy het sy medelye met haar gesin betuig. Volgens Kekana ondermyn die moord op ŉ polisiebeampte, of hulle nou aan of van diens is, die gesag van die staat en kan nie geduld word nie. Die Valke ondersoek die saak. Enigiemand met inligting oor die voorval word gevra om die ondersoekbeampte, AO Piet Vermeulen, by 079 881 9933 te nader.